Document ID: 32006D0331

KOMISJONI OTSUS,
5. mai 2006,
millega kehtestatakse erand määrusest (EÜ) nr 2848/98 toortubaka Kreekasse tarnimise tähtpäeva edasilükkamise suhtes 2005. saagiaasta puhul
(teatavaks tehtud numbri K(2006) 1784 all)
(ainult kreekakeelne tekst on autentne)
(2006/331/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 30. juuni 1992. aasta määrust (EMÜ) nr 2075/92 toortubakaturu ühise korralduse kohta, (1) ja eriti selle artiklit 7,
ning arvestades järgmist:
(1)
Komisjoni 22. detsembri 1998. aasta määruse (EÜ) nr 2848/98 (milles sätestatakse nõukogu määruse (EMÜ) nr 2075/92 kohaldamiseks üksikasjalikud eeskirjad seoses toortubakasektori lisatasukavade, tootmiskvootide ja tootjarühmadele antava eriabiga) (2) artiklis 16 on tootjate jaoks sätestatud tähtajad toortubaka tarnimiseks töötlejatele. Olgugi, et määrus (EÜ) nr 2848/98 on tühistatud komisjoni 29. oktoobri 2004. aasta määrusega (EÜ) nr 1973/2004 (millega sätestatakse üksikasjalikud eeskirjad nõukogu määruse (EÜ) nr 1782/2003 IV ja IVa jaotises sätestatud toetuskavade rakendamiseks ja tootmisest kõrvaldatud maa kasutamine tooraine tootmiseks) (3) alates 1. jaanuarist 2006, kohaldatakse seda siiski 2005. saagiaasta puhul vastavalt määruse (EÜ) nr 1973/2004 artikli 172 lõikele 3b.
(2)
Väga raskete ilmastikutingimuste tõttu Kreekas, eriti hooajale iseloomulikust suurema sademete koguse ja madalamate temperatuuride tõttu, on tubaka pakendamine ja tarnimine märkimisväärselt viivitunud.
(3)
Tubaka esmatöötlejatele tarnimise tähtpäevi tuleks seetõttu Kreekas edasi lükata.
(4)
Käesolevas otsuses ette nähtud meetmed on kooskõlas tubakaturu korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Erandina määruse (EÜ) nr 2848/98 artiklist 16 lükatakse nimetatud artiklis sätestatud tähtpäevad Kreekas 2005. saagiaasta puhul 30 päeva võrra edasi.
Artikkel 2
Käesolev otsus on adresseeritud Kreeka Vabariigile.
Brüssel, 5. mai 2006

Labels: 17
19
3
6
18